CELEX: 62019CJ0941
Language: et
Date: 2021-03-10 00:00:00
Title: Euroopa Kohtu otsus (üheksas koda), 10.3.2021.#Samohýl group a.s. versus Generální ředitelství cel.#Eelotsusetaotlus, mille on esitanud Krajský soud v Ostravě.#Eelotsusetaotlus – Ühine tollitariifistik – Tariifne klassifitseerimine – Kombineeritud nomenklatuur – Tariifirubriigid 3004 ja 3808 – Tõlgendamine – Määrus (EÜ) nr 455/2007 – Nahale tilgutatav lahus kassidele kirp- ja puuknakkuste vastu – Ravi- või profülaktiline toime.#Kohtuasi C-941/19.

EUROOPA KOHTU OTSUS (üheksas koda)
   10. märts 2021 (
         *1
      )
   Eelotsusetaotlus – Ühine tollitariifistik – Tariifne klassifitseerimine – Kombineeritud nomenklatuur – Tariifirubriigid 3004 ja 3808 – Tõlgendamine – Määrus (EÜ) nr 455/2007 – Nahale tilgutatav lahus kassidele kirp- ja puuknakkuste vastu – Ravi- või profülaktiline toime
   Kohtuasjas C–941/19,
   mille ese on ELTL artikli 267 alusel Krajský soud v Ostravě (maakonnakohus Ostravas, Tšehhi Vabariik) 13. detsembri 2019. aasta otsusega esitatud eelotsusetaotlus, mis saabus Euroopa Kohtusse 27. detsembril 2019, menetluses
   
      Samohýl group a.s.
   
   
      versus
   
   
      Generální ředitelství cel,
   
   EUROOPA KOHUS (üheksas koda),
   koosseisus: koja president N. Piçarra (ettekandja), kohtunikud D. Šváby ja K. Jürimäe,
   kohtujurist: G. Hogan,
   kohtusekretär: A. Calot Escobar,
   arvestades kirjalikku menetlust,
   arvestades seisukohti, mille esitasid:
   
            –
         
         
            Tšehhi valitsus, esindajad: M. Smolek, J. Vláčil ja O. Serdula,
         
      
            –
         
         
            Euroopa Komisjon, esindajad: J. Hradil ja M. Salyková,
         
      arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
   on teinud järgmise
   
      otsuse
   
   
            1
         
         
            Eelotsusetaotlus käsitleb seda, kuidas tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT 1987, L 256, lk 1; ELT eriväljaanne 02/02, lk 382) I lisas asuva kombineeritud nomenklatuuri (redaktsioonis, mis tuleneb komisjoni 16. oktoobri 2014. aasta rakendusmäärusest (EL) nr 1101/2014 (ELT 2014, L 312, lk 1)) (edaspidi „KN“) tariifirubriike 3004 ja 3808.
         
      
            2
         
         
            Taotlus on esitatud Samohýl group a.s.-i (edaspidi „Samohýl“) ja Generální ředitelství celi (Tšehhi Vabariigi tolliamet) vahelises kohtuvaidluses, mis puudutab siduvat tariifiinformatsiooni (edaspidi „STI“), mis väljastati tootele nimetusega „Bob Martin Clear 50 mg – nahale tilgutatav lahus kassidele“.
         
      
      Õiguslik raamistik
   
   
      
         KN
      
   
   
            3
         
         
            Liitu imporditud kauba tolliotstarbel klassifitseerimist reguleerib KN, mis tugineb kaupade kirjeldamise ja kodeerimise harmoneeritud süsteemile, mille töötas välja Maailma Tolliorganisatsioon (WTO) ja mis jõustati 14. juunil 1983 Brüsselis sõlmitud rahvusvahelise kaupade kirjeldamise ja kodeerimise harmoneeritud süsteemi konventsiooniga ning kiideti koos selle 24. juuni 1986. aasta muutmisprotokolliga Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (EÜT 1987, L 198, lk 1; ELT eriväljaanne 02/02, lk 288; edaspidi „HS“).
         
      
            4
         
         
            KNiga on üle võetud HSi rubriigid ja kuuekohalised alamrubriigid, ainult seitsmes ja kaheksas number tähistavad KNi enda alljaotisi.
         
      
            5
         
         
            Määruse nr 2658/87 artikli 12 lõike 1 kohaselt võtab Euroopa Komisjon igal aastal määruse vormis vastu KNi täieliku redaktsiooni koos tollimaksumääradega, nagu see tuleneb Euroopa Liidu Nõukogu või komisjoni vastuvõetud meetmetest. Nimetatud määrust kohaldatakse alates järgneva aasta 1. jaanuarist.
         
      
            6
         
         
            Euroopa Kohtule esitatud toimikust nähtuvalt kohaldatakse põhikohtuasja asjaoludele KNi 2015. aasta redaktsiooni, mis tuleneb rakendusmäärusest nr 1101/2014.
         
      
            7
         
         
            KNi esimeses osas on üldreegleid sisaldav I jagu, mille A osas „Kaupade [KNi] klassifitseerimise üldreeglid“ on sätestatud:
            „Kaupade [KNi] klassifitseerimine toimub järgmiste põhimõtete kohaselt.
            
                     1.
                  
                  
                     Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
                  
               […]
            
                     3.
                  
                  
                     Kui reegli 2 punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:
                     
                              a)
                           
                           
                              kaupa täpsemalt kirjeldav rubriik on eelistatud üldisemat kirjeldust sisaldavate rubriikide ees. Kui aga kaks või enam rubriiki kirjeldavad vaid osa ainetest või materjalidest, mis sisalduvad segatud või kombineeritud tootes, või ainult osa jaekaubanduse jaoks mõeldud komplekti kuuluvatest üksikesemetest, siis vaadeldakse neid rubriike nende kaupade suhtes kui võrdselt sobivaid, isegi kui üks rubriikidest kirjeldab kaupa täielikumalt või täpsemalt;
                           
                        
                              b)
                           
                           
                              segud, erinevatest materjalidest või komponentidest koosnevad kaubad ja jaekaubanduse jaoks mõeldud komplektina esitatud kaubad, mida pole võimalik klassifitseerida reegli 3 punkti a järgi, klassifitseeritakse materjali või komponendi järgi, mis määrab nende põhiomadused, kui selline kriteerium on rakendatav;
                           
                        […]
                  
               […]
            
                     6.
                  
                  
                     Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal […]. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.“
                  
               
      
            8
         
         
            KNi teine osa „Tollimaksude loend“ on jagatud 21 jaotisteks. Selle osa VI jaotises „Keemiatööstuse ja sellega seotud tööstusharude tooted“ asub grupp 30 „Farmaatsiatooted“, mille lisamärkuses on sätestatud:
            „Rubriiki 3004 kuuluvad ka taimsed ravimpreparaadid ja järgmistel toimeainetel põhinevad preparaadid: jaemüügiks pakendatud vitamiinid, mineraalained, asendamatud aminohapped ja rasvhapped. Need preparaadid klassifitseeritakse rubriiki 3004, kui nende sildil, pakendil või lisatud kasutusjuhendil on deklareeritud:
            
                     a)
                  
                  
                     konkreetsed haigused, dieedid ja sümptomid, mille puhul toodet kasutatakse;
                  
               
                     b)
                  
                  
                     toimeaine või -ainete kontsentratsioon tootes;
                  
               
                     c)
                  
                  
                     doseering ning
                  
               
                     d)
                  
                  
                     kasutusviis.
                  
               Sellesse rubriiki kuuluvad ka homöopaatilised ravimpreparaadid, kui need vastavad punktides a, c ja d esitatud tingimustele.
            Vitamiinidel, mineraalainetel, asendamatutel aminohapetel või rasvhapetel põhinevate preparaatide korral peab vähemalt ühe nimetatud aine kogus preparaadi soovitatud päevadoosis olema oluliselt suurem kui aine päevadoos, mis on näidustatud üldise tervise ja hea enesetunde säilitamiseks.“
         
      
            9
         
         
            KNi grupp 30 sisaldab muu hulgas järgmist rubriiki ja alamrubriiki:
            
                        „CN-kood
                     
                     
                        Kauba kirjeldus
                     
                     
                        Kokkuleppeline tollimaksumäär (%)
                     
                     
                        Täiendav mõõtühik
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004
                     
                     
                        Ravis või profülaktikas kasutatavad segatud või segamata ravimid, mis koosnevad segatud või segamata toodetest, väljamõõdetud doosidena (k.a transdermaalse manustamise süsteemi abil kasutatavad doosid) või jaemüügipakendis (v.a rubriikide 3002, 3005 ja 3006 tooted):
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3004 90 00
                     
                     
                        – muud
                     
                     
                        Tollimaksuvaba
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]“
                     
                  
      
            10
         
         
            Määruse nr 2658/87 artikli 9 lõike 1 alusel vastu võetud KNi grupi 30 KNi selgitavates märkustes (ELT 2015, C 76, lk 1) on pealkirja „Üldist“ all sätestatud, et „[s]ellesse gruppi klassifitseerimisel ei ole määrav toote kirjeldus ravimina Euroopa Liidu õigusaktides (peale kombineeritud nomenklatuuri klassifikatsiooniga spetsiaalselt seotute) või liikmesriikide riigisisestes õigusaktides või mis tahes farmakopöas“.
         
      
            11
         
         
            Samuti KNi teise osa VI jaotises sisalduva grupi 38 „Mitmesugused keemiatooted“ märkus 1 näeb ette:
            „Sellesse gruppi ei kuulu:
            
                     a)
                  
                  
                     eraldi keemilised elemendid ja eraldi kindla keemilise koostisega ühendid, välja arvatud:
                     […]
                     
                              2)
                           
                           
                              insektitsiidid, rodentitsiidid, fungitsiidid, herbitsiidid, idanemist takistavad vahendid, taimekasvuregulaatorid, desinfektsioonivahendid jms rubriigis 3808 kirjeldatud tooted;
                           
                        
               […]
            
                     d)
                  
                  
                     ravimid (rubriigid 3003 ja 3004)
                  
               […]“.
         
      
            12
         
         
            Sellesse gruppi kuuluvad muu hulgas järgmised rubriigid ja alamrubriigid:
            
                        „CN-kood
                     
                     
                        Kauba kirjeldus
                     
                     
                        Kokkuleppeline tollimaksumäär (%)
                     
                     
                        Täiendav mõõtühik
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808
                     
                     
                        Insektitsiidid, rodentitsiidid, fungitsiidid, herbitsiidid, idanemist takistavad vahendid, taimekasvuregulaatorid, desinfektsioonivahendid jms jaemüügivormis või -pakendis valmististe või esemetena esitatavad tooted (näiteks väävlipael, -tahid ja -küünlad, kärbsepaber)
                     
                     
                         
                     
                     
                         
                     
                  
                        […]
                     
                     
                        […]
                     
                     
                        […]
                     
                     
                        […]
                     
                  
                        3808 91
                     
                     
                        – – insektitsiidid
                     
                     
                         
                     
                     
                         
                     
                  
                        3808 91 10
                     
                     
                        – – – püretroidide baasil
                     
                     
                        6
                     
                     
                        –
                     
                  
                        3808 91 20
                     
                     
                        – – – klorosüsivesinike baasil
                     
                     
                        6
                     
                     
                        –
                     
                  
                        3808 91 30
                     
                     
                        – – – karbamaatide baasil
                     
                     
                        6
                     
                     
                        –
                     
                  
                        3808 91 40
                     
                     
                        – – – fosfororgaaniliste ühendite baasil
                     
                     
                        6
                     
                     
                        –
                     
                  
                        3808 91 90
                     
                     
                        – – – muud
                     
                     
                        6
                     
                     
                        –
                     
                  
                        […]
                     
                     
                        […]
                     
                     
                        […]
                     
                     
                        […]“
                     
                  
      
      
         HSi selgitavad märkused
      
   
   
            13
         
         
            HSi selgitavates märkustes rubriigi 3808 kohta, millele on viidatud KNi selgitavates märkustes alamrubriikide 38089110 – 38089190 kohta, on ette nähtud:
            „[…]
            Sellesse rubriiki kuuluvad tooted (v.a medikamentide ja veterinaariaravimite omadustega tooted – rubriik 3003 või 3004), mida kasutatakse patogeensete bakterite ja putukate (moskiitod, koid, koloraado mardikas (kartulimardikas), prussakad jt), sambla ja hallituse, umbrohtude, näriliste, lindude jmt. tõrjumiseks või hävitamiseks. Kahjurite peletamisvahendid (repellendid) ja seemnete desinfitseerimisvahendid klassifitseeritakse samuti käesolevasse rubriiki.
            […]
            Rubriigi 3808 tooted võib jaotada järgmistesse rühmadesse:
            
                     I)
                  
                  
                     Insektitsiidid
                  
               Insektitsiidide hulka ei kuulu ainult putukaid hävitavad vahendid, vaid ka neid peletavad vahendid (repellendid) ja peibutava toimega tooted (atraktandid). Need võivad esineda erinevates vormides nagu pritsimisvahendid ja plokid (koide tõrjeks), õlid ja pulgakesed (moskiitode tõrjeks), pulbrid (sipelgate tõrjeks), kleeplindid (kärbeste püüdmiseks), diatomiidile või papile adsorbeeritud tsüanogeengaas (kirpude ja täide vastu).
            […]
            Sellesse rubriiki kuuluvad samuti vahendid, mida kasutatakse järgmiste objektide tõrjes: lestad, puugid, ämblikulaadsed (akaritsiidid), molluskid (mollustsitsiidid), nematoodid (nematotsiidid), närilised (rodentitsiidid), linnud (avitsiidid) jm kahjustajad (näiteks lampreitsiidid, predatsiidid).
            […]“.
         
      
            14
         
         
            HSi selgitava märkuse rubriigi 3004 kohta alapunktis e on omakorda sellest rubriigist välistatud „insektitsiidid, desinfektsioonivahendid jne rubriigist 3808, kui need pole ette nähtud kasutamiseks sees- või välispidise ravimina“.
         
      
      
         Määrus (EÜ) nr 455/2007
      
   
   
            15
         
         
            Komisjoni 25. aprilli 2007. aasta määruse (EÜ) nr 455/2007 teatavate kaupade klassifitseerimise kohta kombineeritud nomenklatuuris (ELT 2007, L 109, lk 1) artiklis 1 on ette nähtud:
            „Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi all.“
         
      
            16
         
         
            Selle määruse lisas esitatud tabel on järgmine:
            
                        Kauba kirjeldus
                     
                     
                        Klassifikatsioon
                        (CN-kood)
                     
                     
                        Põhjendus
                     
                  
                        (1)
                     
                     
                        (2)
                     
                     
                        (3)
                     
                  
                        1. Jaemüügiks pipettidesse pakendatud valmistis alkoholilahusena. Selle koostis on järgmine:
                        
                                    –
                                 
                                 
                                    fiproniil (ISO) 10 g
                                 
                              
                                    –
                                 
                                 
                                    butüülhüdroksüanisool 0,02 g(BHA, E320)
                                 
                              
                                    –
                                 
                                 
                                    butüülhüdroksütolueen 0,01 g(BHT, E321)
                                 
                              
                                    –
                                 
                                 
                                    abiaine q.s.p. 100 ml
                                    Parasiitide, nagu kirbud, puugid ja täid, vastast insektitsiidi ja akaritsiidi aktiivsust avaldavat ainet sisaldavat valmistist kasutatakse välispidiselt lemmikloomadel (koerad ja kassid).
                                    […].
                                 
                              
                     
                        3808 91 90
                     
                     
                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3a ja 6 ning CN-koodide 3808, 3808 91 ja 3808 91 90 sõnastusega.
                        Vaata ka HSi selgitavad märkused, rubriik 3808 ning alamrubriigid 3808 91–3808 99.
                        Valmistisel ei ole ravitoimet ega profülaktilist mõju rubriigi 3004 tähenduses.
                     
                  
      
      Põhikohtuasi ja eelotsuse küsimus
   
   
            17
         
         
            Samohýl esitas 27. mail 2015 STI taotluse toote „Bob Martin Clear 50 mg – nahale tilgutatav lahus kassidele“ (edaspidi „kõnealune toode“) klassifitseerimise kohta. Ta taotles, et see toode klassifitseeritaks KNi alamrubriiki 30049000, mis näeb ette tollimaksuvabastuse.
         
      
            18
         
         
            Tema väitel oli sellel tootel veterinaarravimi müügiluba. Toode on mõeldud kassidele ja see kantakse nahale eesmärgiga vabaneda kirpudest, kes surevad 24 tunni jooksul pärast toote nahale kandmist, ja puukidest, kes surevad 48 tunni või nädala jooksul pärast toote nahale kandmist. Toode on 0,5 ml pipettides, millest igaüks sisaldab 50 mg toimeainet fiproniil ning abiained on butüülhüdroksüanisool E320, butüülhüdroksütolueen E321, bensüülalkohol ja dietüleenglükoolmonoetüüleeter.
         
      
            19
         
         
            Dokumendi „Ravimi omaduste kokkuvõte“ kohaselt, millele eelotsusetaotluse esitanud kohus viitab, liigitatakse kõnealune toode farmakoterapeutilisse rühma „ektoparasititsiidid paikseks kasutamiseks“. Seal kirjeldatakse fiproniili insektitsiidina (insektitsiidne toime kirpudele) ja akaritsiidina (akaritsiidne toime puukidele).
         
      
            20
         
         
            Celní úřad pro Olomoucký kraj (Olomouci maakonna tolliasutus, Tšehhi Vabariik) (edaspidi „toll“) väljastas 24. juunil 2015 STI, milles klassifitseeriti kõnealune toode insektitsiidina KNi alamrubriiki 38089190, kohaldades analoogia alusel määrust nr 455/2007. Toll leidis, et selle toote klassifitseerimisega KNi alamrubriiki 30049000, mida Samohýl taotles, ei saa nõustuda, kuna see toode ei ole ravim KNi tariifirubriigi 3004 tähenduses.
         
      
            21
         
         
            Kuna kesktolliasutus jättis selle otsuse peale esitatud vaide 17. augustil 2015 rahuldamata, esitas Samohýl kaebuse eelotsusetaotluse esitanud kohtule, kes 16. mai 2017. aasta otsusega tühistas 17. augusti 2015. aasta otsuse ja saatis asja sellele kesktolliasutusele tagasi.
         
      
            22
         
         
            Toll väljastas 17. mail 2018 uue STI, millega kõnealune toode klassifitseeriti uuesti KNi alamrubriiki 38089190 kui insektitsiid. Kesktolliasutus jättis 11. septembril 2018 rahuldamata selle otsuse peale esitatud vaide.
         
      
            23
         
         
            Seejärel esitas Samohýl rahuldamata jätmise otsuse peale kaebuse eelotsusetaotluse esitanud kohtule, väites, et vaidluse lahendus sõltub toimeainet fiproniil sisaldava toote tariifsest klassifitseerimisest. Ta märkis, et kui ta palus tollil klassifitseerida toode „Moxiclear 400 + 100 mg“, mis on mõeldud koertele, kellel on segaparasitaarne nakkus või kelle puhul on sellise nakkuse oht, ja mis on võrreldav käesolevas kohtuasjas kõne all oleva tootega, klassifitseeriti see toode KNi alamrubriiki 30049000, ilma et oleks kontrollitud selle profülaktilist ja ravitoimet.
         
      
            24
         
         
            Eelotsusetaotluse esitanud kohus täpsustab, et vaidluse sisu puudutab küsimust, kas asjaomast toodet saab tollieeskirjade alusel määratleda „ravimina“. See kohus viitab Samohýli esitatud dokumendile „Prantsuse veterinaarmeditsiiniline hinnang ajavahemikuks 2008–2009 (Ecole nationale vétérinaire de Toulouse et de Lyon ja Laboratoire de parasitologie et de mycologie médicale de Lyon)“, millest nähtub, et kaup on identne geneeriline valmistis, mida hakati tootma pärast toote Frontline patendi kaitseperioodi lõppu, sellel on sama koostis ja kasutamise näidustused kui asjaomasel tootel ning sellel on sama veterinaarravimi müügiluba. See kohus märgib, et esiteks on nii toote Frontline kui ka asjaomase toote toimeaine fiproniil ning teiseks, et tootel Frontline on terapeutiline ja ennetav toime selles mõttes, et seda kasutatakse väliste parasiitide kõrvaldamiseks, surmates viimased. Ta märgib samuti, et Prantsusmaal väljastati STIsid kaupadele, mille kaubanduslik nimi on Frontline ja mis kõik klassifitseeriti määruse nr 455/2007 alusel KNi tariifirubriiki 3808.
         
      
            25
         
         
            Eelotsusetaotluse esitanud kohus tõdeb, et veenvatest dokumentaalsetest tõenditest nähtub, et kõnealusel tootel on profülaktiline toime, see tähendab, et selle eesmärk on hoida ära kirpude või puukide esinemine loomal ja ennetada nende parasiitide hammustustest põhjustatud haigusi. Ta lisab, et kui kõigepealt ei hävitata parasiite, siis ei ole võimalik ravida nende nakkuse teiseseid ilminguid. Ta järeldab sellest, et see toode ei tule klassifitseerida mitte KNi rubriiki 3808 kui insektitsiid, vaid rubriiki 3004, täpsemalt KNi alamrubriiki 30049000 kui ravim.
         
      
            26
         
         
            Selles kontekstis otsustas Krajský soud v Ostravě (maakonnakohus Ostravas, Tšehhi Vabariik) menetluse peatada ja esitada Euroopa Kohtule järgmise eelotsuse küsimuse:
            „Kas toode nimetusega „Bob Martin Clear 50 mg – nahale tilgutatav lahus kassidele“, mis on pipettides (0,5 ml), mis sisaldab toimeainet fiproniil (50 mg pipeti kohta) ning mille abiained on butüülhüdroksüanisool E320, butüülhüdroksütolueen E321, bensüülalkohol ja dietüleenglükoolmonoetüüleeter, tuleb klassifitseerida [KNi] rubriiki 3004 või 3808?“
         
      
      Eelotsuse küsimuse analüüs
   
   
            27
         
         
            Oma küsimusega soovib eelotsusetaotluse esitanud kohus sisuliselt teada, kas KNi tuleb tõlgendada nii, et toode, milleks on kassidele mõeldud nahale tilgutatav (spot-on) lahus pipetis (0,5 ml), mis sisaldab toimeainet fiproniil (50 mg pipeti kohta) ning mille abiained on butüülhüdroksüanisool E320, butüülhüdroksütolueen E321, bensüülalkohol ja dietüleenglükoolmonoetüüleeter, kuulub selle nomenklatuuri rubriiki 3004 kui ravim või selle rubriiki 3808 kui insektitsiid.
         
      
            28
         
         
            Kõigepealt tuleb märkida, et kui Euroopa Kohus on saanud eelotsusetaotluse tariifse klassifitseerimise küsimuses, ei ole tema ülesanne kõnealused tooted ise KNi klassifitseerida, vaid selgitada liikmesriigi kohtule neid kriteeriume, mis võimaldavad viimasel need tooted õigesti KNi klassifitseerida. Nimelt on asjaomase kauba liigitus puhtfaktilise järelduse tulemus, mida aga Euroopa Kohus eelotsusetaotluse raames teha ei saa (vt 15. mai 2019. aasta kohtuotsus Korado, C‑306/18, EU:C:2019:414, punkt 33 ja seal viidatud kohtupraktika, ning 3. detsembri 2020. aasta kohtumäärus Siebenburgisches Nugat, C‑99/20, ei avaldata, EU:C:2020:993, punkt 25 ja seal viidatud kohtupraktika).
         
      
            29
         
         
            Järgmiseks tuleb märkida, et väljakujunenud kohtupraktika kohaselt on õiguskindluse ja lihtsa järelkontrolli tagamiseks vaja, et kaupade tariifse klassifitseerimise otsustavaks kriteeriumiks oleksid üldjuhul kauba objektiivsed tunnused ja omadused, nagu need on kindlaks määratud KNi rubriigi sõnastuses ning jaotise või grupi märkustes (vt eelkõige 12. juuli 2012. aasta kohtuotsus TNT Freight Management (Amsterdam), C‑291/11, EU:C:2012:459, punkt 30; 19. detsembri 2019. aasta kohtuotsus Amoena, C‑677/18, EU:C:2019:1142, punkt 40, ja 26. märtsi 2020. aasta kohtuotsus Pfizer Consumer Healthcare, C‑182/19, EU:C:2020:243, punkt 37).
         
      
            30
         
         
            Lõpuks olgu öeldud, et Euroopa Kohus on korduvalt otsustanud, et vaatamata sellele, et KNi ja HSi selgitavad märkused ei ole siduvad, on need olulised vahendid tollitariifistiku ühetaolise kohaldamise tagamiseks ja annavad sellisena asjakohaseid juhiseid selle tõlgendamiseks (vt eelkõige 15. mai 2019. aasta kohtuotsus Korado, C‑306/18, EU:C:2019:414, punkt 35 ja seal viidatud kohtupraktika, ning 3. detsembri 2020. aasta kohtumäärus Siebenburgisches Nugat, C‑99/20, ei avaldata, EU:C:2020:993, punkt 28 ja seal viidatud kohtupraktika).
         
      
            31
         
         
            Esimesena tuleb seoses KNi tariifirubriigiga 3004 meenutada, et toote KNi gruppi 30 klassifitseerimiseks tuleb esiteks uurida, kas sellel on selgelt määratletud ravi- või profülaktilised omadused, mille mõju keskendub looma organismi kindlatele funktsioonidele, või kas seda võib kasutada mõne haiguse või terviserikke ennetamiseks või raviks. Teiseks võib KNi gruppi 30 klassifitseerida toote, mis oma objektiivsete tunnuste ja omaduste tõttu on olemusest tulenevalt mõeldud meditsiiniliseks kasutamiseks (vt selle kohta 30. aprilli 2014. aasta kohtuotsus Nutricia, C‑267/13, EU:C:2014:277, punktid 20 ja 21 ning seal viidatud kohtupraktika).
         
      
            32
         
         
            Käesoleval juhul nähtub eelotsusetaotlusest, et kõnealune toode on mõeldud parasiitide, nimelt kassil kirpude ja puukide hävitamiseks. Seda kasutatakse paikselt nahale tilgutades (spot-on). Selle toote toimeaine fiproniili imendumise määr on kasside puhul madal. Lisaks nähtub dokumendist „Ravimi omaduste kokkuvõte“, et kõnealune toode liigitatakse farmakoterapeutilisse rühma „ektoparasititsiidid paikseks kasutamiseks“. Lisaks on viimati nimetatud dokumendis fiproniili kirjeldatud insektitsiidina ja akaritsiidina, mis pärsib GABA-ergilist kompleksi, põhjustades putukate või lestade kesknärvisüsteemi koordineerimata talitlust ja nende hukkumise.
         
      
            33
         
         
            Eelotsusetaotluse esitanud kohus märgib, et kõnealusel tootel võib olla ennetav toime haiguste puhul, mis kaasnevad kirpude ja puukide esinemisega kassi kehal. Eelotsusetaotluse esitanud kohus täpsustab siiski, et sellel tootel ei ole ravitoimet, vaid see tingib parasiitide algse hävimise, ilma milleta ei saaks viimaste poolt põhjustatud nakkuse teiseseid ilminguid ravida.
         
      
            34
         
         
            Sellega seoses rõhutab komisjon, et kõnealuse toote toimeaine fiproniil avaldab mõju looma keha pinnal, surmates üksnes välised parasiidid, mis võivad kanda mitmesuguseid haigusi.
         
      
            35
         
         
            Seega on ilmne, et ennetav toime parasiitide põhjustatud mitmesuguste võimalike nakkuste suhtes on asjaomase toote insektitsiidse ja akaritsiidse mõjuga võrreldes teisejärguline. Seda ennetavat toimet ei tohi seega segi ajada KNi rubriiki 3004 kuuluvaid tooteid iseloomustava ravi- või profülaktilise toimega.
         
      
            36
         
         
            Samohýl esitas eelotsusetaotluse esitanud kohtus argumendi, et toode „Moxiclear 400 + 100 mg“ klassifitseeriti ravimina KNi tariifirubriiki 3004, aga selle kohta nähtub eelotsusetaotlusest, et toode „Moxiclear 400 + 100 mg“ sisaldab toimeaineid imidaklopriidi ja moksidektiini, kuid mitte fiproniili, ning et see toode on mõeldud koertele, kellel on sisemiste või välimiste segaparasiitide nakkus või kelle puhul esineb selle oht. Komisjon täpsustab oma kirjalikes seisukohtades, et toimeaine moksidektiin imendub läbi looma naha ja vabaneb seejärel kogu organismi, toimides paljude siseparasiitide vastu ja eelkõige nende vastu, mis ründavad vereringet, seedekulglat või kopse.
         
      
            37
         
         
            Neil asjaoludel tuleb eelotsusetaotluse esitanud kohtul kontrollida, kas – nagu väidavad Tšehhi valitsus ja komisjon – kõnealust toodet ei saa pidada selliseks, millel on selgelt määratletud ravi- või profülaktilised omadused, mille mõju keskendub looma organismi kindlatele funktsioonidele, vastavalt käesoleva kohtuotsuse punktis 31 viidatud kohtupraktikale.
         
      
            38
         
         
            Sellega seoses tuleb esiteks meenutada, et vastavalt HSi selgitavatele märkustele rubriigi 3004 kohta on sellest rubriigist välistatud rubriigi 3808 insektitsiidid, desinfektsioonivahendid jms, kui need pole ette nähtud kasutamiseks inimeste või loomade sees- või välispidise ravimina. Teiseks on Euroopa Kohus juba otsustanud, et asjaolu, et toodetel on liikmesriikides, kus neid turustatakse, ravimi müügiluba, ei oma otsustavat tähtsust nende klassifitseerimisel KNi gruppi 30 (vt selle kohta 15. detsembri 2016. aasta kohtuotsus LEK, C‑700/15, EU:C:2016:959, punkt 36 ja seal viidatud kohtupraktika).
         
      
            39
         
         
            Teisena tuleb seoses KNi rubriigiga 3808 märkida, et vastavalt määruse nr 455/2007 artiklile 1 klassifitseeritakse KNi alamrubriiki 38089190 selle määruse lisas oleva tabeli 1. veeru punktis 1 kirjeldatud toode, mis on jaemüügiks pipettidesse pakendatud valmistis alkoholilahusena ja mille koostis on järgmine: fiproniil (ISO) 10 g, butüülhüdroksüanisool (BHA, E320) 0,02 g, butüülhüdroksütolueen (BHT, E321) 0,01 g ja abiaine q.s.p 100 ml. Lisaks on selles punktis täpsustatud, et seda parasiitide, nagu kirbud, puugid ja täid, vastast insektitsiidi ja akaritsiidi aktiivsust avaldavat ainet sisaldavat valmistist kasutatakse välispidiselt lemmikloomadel, nimelt koertel ja kassidel.
         
      
            40
         
         
            Tuleb meenutada, et klassifitseerimismäärus on üldkohaldatav, kuna seda ei kohaldata mitte üksikule ettevõtjale, vaid üldiselt selliste toodete suhtes, mis on samased toodetega, mida tolliseadustiku komitee uuris. Siiski soodustab niisuguse klassifitseerimismääruse nagu määrus nr 455/2007 analoogia alusel kohaldamine toodete suhtes, mis on selles määruses käsitletutega analoogsed, KNi sidusat tõlgendamist ja ettevõtjate võrdset kohtlemist (vt selle kohta 4. märtsi 2015. aasta kohtuotsus Oliver Medical, C‑547/13, EU:C:2015:139, punktid 55 ja 57 ja seal viidatud kohtupraktika).
         
      
            41
         
         
            Käesoleval juhul nähtub eelotsusetaotlusest, et asjaomase toote puhul on toimeaine fiproniil sisaldus sama kui määruse nr 455/2007 lisas oleva tabeli 1. veeru punktis 1 nimetatud valmistisel. See sisaldab ka butüülhüdroksüanisooli ja butüülhüdroksütolueeni. Seega on asjaomane toode oma koostise poolest kõnealuse valmistisega võrreldav.
         
      
            42
         
         
            Seda hinnangut toetab määruse nr 455/2007 põhjendus, mida tuleb selle määruse kohaldamisala kindlaksmääramisel arvesse võtta (vt selle kohta 19. detsembri 2019. aasta kohtuotsus Amoena, C‑677/18, EU:C:2019:1142, punkt 31 ja seal viidatud kohtupraktika).
         
      
            43
         
         
            Määruse nr 455/2007 lisas oleva tabeli 3. veerust nähtub kõigepealt, et tabeli 1. veeru punktis 1 kirjeldatud valmistise klassifikatsioon määratakse kindlaks eelkõige „CN-koodide 3808, 380891 ja 38089190 sõnastusega“. Viimati nimetatud alamrubriik hõlmab aga „muid“ kui püretroidide, klorosüsivesinike, karbamaatide või fosfororgaaniliste ühendite baasil „insektitsiide“. Seejärel on viidatud „HSi selgitavatele märkustele rubriigi 3808 ja alamrubriikide 380891 – 380899 kohta“, milles on täpsustatud, et insektitsiidide all tuleb mõista putukate hävitamiseks mõeldud tooteid ning et need tooted on erinevas vormis. Lõpuks on nimetatud põhjenduses märgitud, et „[määruse nr 455/2007 lisas esitatud tabeli 1. veeru punktis 1 osutatud] [v]almistisel ei ole ravitoimet ega profülaktilist mõju rubriigi 3004 tähenduses“.
         
      
            44
         
         
            Põhjused, miks määruse nr 455/2007 lisas oleva tabeli 1. veeru punktis 1 kirjeldatud valmistis klassifitseeriti KNi alamrubriiki 38089190, on aga ülekantavad kõnealusele tootele. Nimelt on näha, et see toode sisaldab samasuguses proportsioonis sama toimeainet ning samu abiained kui valmistise koostises olevad ained, kui eelotsusetaotluse esitanud kohtu kontrolli tulemusel ei ilmne muud. Lisaks nähtub eelotsusetaotlusest, et asjaomasel tootel on selle valmistisega sama otstarve ja kasutusviis, milleks on toimimine insektitsiidi ja akaritsiidina niisuguste parasiitide vastu nagu kirbud ja puugid, ning seda kasutatakse välispidiselt paikselt lemmikloomadel, nimelt kassidel.
         
      
            45
         
         
            Eeltoodud kaalutlusi arvestades tuleb esitatud küsimusele vastata, et KNi tuleb tõlgendada nii, et toode, milleks on kassidele mõeldud nahale tilgutatav (spot-on) lahus pipetis (0,5 ml), mis sisaldab toimeainet fiproniil (50 mg pipeti kohta) ning mille abiained on butüülhüdroksüanisool E320, butüülhüdroksütolueen E321, bensüülalkohol ja dietüleenglükoolmonoetüüleeter, kuulub insektitsiidina selle nomenklatuuri rubriiki 3808, kui eelotsusetaotluse esitanud kohus kõigi enda kasutada olevate faktiliste tõendite põhjal ei otsusta teisiti.
         
      
      Kohtukulud
   
   
            46
         
         
            Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus. Euroopa Kohtule seisukohtade esitamisega seotud kulusid, välja arvatud poolte kohtukulud, ei hüvitata.
         
       
         
            Esitatud põhjendustest lähtudes Euroopa Kohus (üheksas koda) otsustab:
         
       
            
               
                  Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas asuvat kombineeritud nomenklatuuri redaktsioonis, mis tuleneb komisjoni 16. oktoobri 2014. aasta rakendusmäärusest (EL) nr 1101/2014, tuleb tõlgendada nii, et toode, milleks on kassidele mõeldud nahale tilgutatav (spot-on) lahus pipetis (0,5 ml), mis sisaldab toimeainet fiproniil (50 mg pipeti kohta) ning mille abiained on butüülhüdroksüanisool E320, butüülhüdroksütolueen E321, bensüülalkohol ja dietüleenglükoolmonoetüüleeter, kuulub insektitsiidina selle nomenklatuuri rubriiki 3808, kui eelotsusetaotluse esitanud kohus kõigi enda kasutada olevate faktiliste tõendite põhjal ei otsusta teisiti.
               
            
          
            
               
                  Allkirjad
               
            
         (
         *1
      )	Kohtumenetluse keel: tšehhi.